Primarul fugar Cătălin Cherecheș ajunge astăzi în România sub escortă
Fostul primar din Baia Mare, Cătălin Cherecheș, va fi adus astăzi în România. O escortă a Poliției Române îl va prelua și îl va aduce în fața autorităților române, conform informațiilor furnizate de Antena3 și CNN.
Judecătorii din München au aprobat săptămâna trecută extrădarea sa.
Transferul lui Cherecheș de la poliția federală germană către poliția română se va face pe teritoriul Germaniei.
Polițiștii români au plecat deja să-l preia pe fostul edil, condamnat la cinci ani de închisoare într-un dosar de luare de mită.
Cherecheș nu a depus recurs împotriva deciziei de extrădare și nu a apelat la alte căi de atac împotriva hotărârii de a fi întors în România pentru executarea pedepsei. El este deja în drum spre țara noastră, după ce a părăsit penitenciarul din München.
Cherecheș va ajunge astăzi în țară cu mașina și cel mai probabil va intra prin Vama Nădlac, conform informațiilor transmise de Antena 3.
Se amintește că fostul primar din Baia Mare a fugit din țară pe 24 noiembrie anul trecut, imediat ce a aflat sentința dată de magistrați, însă a fost prins patru zile mai târziu în Gara Augsburg din Germania.
Filmul prinderii lui Cherecheș
După ce a fugit din țară prin vama Petea, primarul Cătălin Cherecheș a fost prins în Germania, la sfârșitul lunii octombrie anul trecut. O operațiune desfășurată de poliția germană din Augsburg a dus la prinderea edilului fugar.
Cătălin Cherecheș a fost arestat în Augsburg, Germania, după ce a depășit viteza legală pe autostradă. Mașina în care s-ar fi aflat alături de o mătușă mergea cu 200 de kilometri pe oră.
Conform poliției germane, Cherecheș a ajuns la gara din Augsburg și încerca să scape de autovehicul. El voia să ia un tren sau un taxi. Acela a fost momentul în care a fost prins de polițiștii de la investigații criminale. Se pare că Cherecheș ar fi încercat să se opună arestării și s-a rănit.
Intenția primarului băimărean ar fi fost să ia banii pe care i-a transportat în Germania în mai multe tranșe. Sumele, care s-ar ridica la 1,5 milioane de euro, ar fi depozitate în seifuri din locuințele deținute acolo de mama și de sora acesteia. De altfel, într-o declarație făcută la instanță, Cherecheș a recunoscut că a cărat banii cu mașina în Germania.
Cherecheș a fost urmărit de poliția germană în vreme ce pleca, alături de mătușă, din Senden, de lângă Ulm. Mașina, care era condusă cu 200km/h, era sub supravegherea autorităților. Fostul edil se ascundea pe bancheta din spate.
Se pare că Cherecheș avea în plan să meargă cu trenul în Viena, pentru a ajunge la aeroport. Polițiștii germani au încercat să-l legitimeze, însă Cătălin Cherecheș s-a opus, ceea ce a dus la imobilizarea lui cu forța. Tocmai de aceea el s-a ales cu leziuni la nivelul feței și cu hainele rupte.
"În seara de 28 noiembrie 2023, în urma cooperării polițienești internaționale și a schimbului de date și informații, dintre Poliția Română și autoritățile din Germania, Ungaria, Austria și Italia, a fost localizat, depistat și reținut, de către polițiștii bavarezi și BKA, în Augsburg, un bărbat, de 45 de ani, din Baia Mare, urmărit internațional.
Acesta a fost depistat de partenerii externi, pe baza informațiilor oferite de Poliția Română.
Instanța competentă a emis pe numele bărbatului un mandat de executare a pedepsei închisorii de 5 ani, pentru săvârșirea infracțiunii de luare de mită în formă continuată.
Mulțumim partenerilor interni și externi, pentru sprijinul acordat în prinderea acestuia.În continuare, se derulează activități procedurale specifice, pentru aducerea bărbatului în țară", a transmis Poliţia Română.